钦定古今图书集成/明伦汇编/家范典/第068卷
## 钦定古今图书集成/明伦汇编/家范典/第068卷

| 钦定古今图书集成 明伦汇编 第六十八卷 |

| |

钦定古今图书集成明伦汇编家范典

第六十八卷目录

兄弟部纪事四

家范典第六十八卷

《梁书到溉传》：溉家门雍睦，兄弟特相友爱。初与弟洽
常共居一斋。洽卒后，便舍为寺，因断腥膻，终身蔬食。
别营小室，朝夕从僧徒礼诵。时以溉、洽兄弟比之二
陆。故世祖赠诗曰：“魏世重双丁，晋朝称二陆。何如今
两到，复似凌寒竹。”

《傅映传》：“映字徽远，昭弟也。三岁而孤，兄弟友睦，修身
厉行，非礼不行。始昭之守临海，陆倕饯之，宾主俱欢，
日昏不反。映以昭年高，不可连夜极乐，乃自往迎候，
同乘而归。兄弟并已斑白，时人美而服焉。及昭卒，映
丧之如父，年逾七十，哀戚过礼，服制虽除，每言辄感
恸。天监初，所受俸禄，悉归于兄。”

《王筠传》：“筠字元礼，琅邪临沂人。筠幼警寤，七岁能属
文。年十六，为《芍药赋》，甚美。及长，清静好学，与从兄泰
齐名。陈郡谢览，览弟举，亦有重誉。时人为之语曰：‘谢
有览举，王有养炬’。”“炬”是泰，“养”即筠，并小字也。

《萧昂传》：“昂字子明，景第三弟也。天监初，累迁司徒右
长史，出为轻车将军，监南兖州。初，兄景再为南兖，德
惠在人。及昂来代，时人方之冯氏。”

《王承传》：承性简贵，有风格。时右卫朱异当朝用事，每
休下车马常填门。时有魏郡申英，好危言高论，以忤
权右，常指异门曰：“此中辐辏，皆以利往，能不至者，惟
有大小王东阳。”小东阳即承弟穉也。当时惟承兄弟
及褚翔不至异门，时以此称之。

《刘潜传》：“潜字孝仪，秘书监孝绰弟也。幼孤，与兄弟相
励勤学，并工属文。孝绰常曰：‘三笔六诗，三即孝仪，六
孝威也。第二兄孝能，第五弟孝胜，第六弟孝威，第七
弟孝先，兄弟并善五言诗，见重于世’。”

《江革传》：“革字休映，九岁丁父艰，与弟观同生，孤贫，旁
无师友，兄弟自相训勗，读书精力不倦。建安王为雍
州刺史，以革为征北记室参军，带中庐令。与弟观少
长共居，不忍离别，苦求同行，乃以观为征北行参军，
兼记室。时吴兴沈约，乐安任昉并相赏重，昉与革书
云：‘此段雍府，妙选英才，文房之职，总卿昆季。可谓驭
二龙于长途，骋骐骥于千里’。”

《刘峻传》：“峻字孝标，天监初召入西省，与学士贺踪
典校秘阁。峻兄孝庆时为青州刺史，峻请假省之。”
《羊侃传》：“侃祖规陷魏，父祉每有南归之思。侃至是将
举河济，以成先志。兖州刺史羊敦，侃从兄也，密知之，
据州拒侃。侃乃率精兵三万袭之，弗克。魏人围侃十
馀重，侃乃夜溃围而出，且战且行，一日一夜，乃出魏
境。侃”以《大通》三年至京师，诏授徐州刺史，并其兄默
及三弟忱、给、元皆拜为刺史。

《颜协传》：“协有二子：之仪、之推，并早知名。之推，承圣中
仕至正员郎、中书舍人。”

《裴子野传》：子野字几原，河东闻喜人。兄黎，弟楷、绰，并
有盛名，所谓“四裴也。”

《张绾传》：“绾徙御史中丞，大同四年元日，旧制，仆射中
丞坐位东西相当。时绾兄缵为仆射，及百司就列，兄
弟导驺，分趋两陛，前代未有也。时人荣之。”

《萧子范传》：“子范迁宣惠谘议参军，护军临贺王正德
长史。正德为丹阳尹，复为正德信威长史，领尹丞。历
官十馀年，不出藩府，常以自慨，而诸弟并登显列，意
不能平。及是为到府笺曰：‘上藩首佐，于兹再忝；河南
雌伏，自此重昇。以老少异时，盛衰殊日，虽佩恩宠，还
羞年鬓。子范少与弟子显、子云才名略相比，而风采’”
容止不逮，故官途有优劣。每读《汉书》，杜缓兄弟五人
至大官，惟中弟钦官不至，而最知名，常吟讽之，以况
己也。

《张弘策传》：弘策字真简。兄弟友爱，不忍暂离，虽各有
室，常同卧起，世比之“姜肱兄弟。”

《郑绍叔传》：东昏既害朝宰，颇疑高祖。绍叔兄植为东
昏直后，东昏遣至雍州，托以候绍叔，实潜使为刺客。
绍叔知之，密以白高祖。植既至，高祖于绍叔处置酒
宴之，戏植曰：“朝廷遣卿见图，今日闲宴，是见取良会
也。”宾主大笑。令植登临城隍，周观府署，士卒器械，舟
舻战马，莫不富实。植退谓绍叔曰：“雍州实力，未易图
也。”绍叔曰：“兄还，具为天子言之。兄若取雍州，绍叔请
以此众一战”，送兄于南岘，相持恸哭而别。初，绍叔奉
兄恭谨，及居显要，禄赐所得，及四方贡遗，悉归之兄
室《宗史传》：史从弟岳，有名行，州里称之，出于史右。
《乐蔼传》：蔼子法才，字元备，幼与弟藏俱有美名。
《王锡传》：“锡字公嘏，幼而警悟，与兄弟受业。至”应休散，
常独留不起。

《临川静惠王宏传》：“宏有七子，世子正仁卒，无子，高祖
诏以罗平侯正立为世子，由宏意也。宏薨，正立表让
正义为嗣，高祖嘉而许之，改封正立为建安侯，邑千
户。”

《柳庆远传》：庆远伯父元景，宋太尉。庆远从父兄卫将
军世隆，尝谓庆远曰：“吾昔梦太尉以褥席见赐，吾遂
亚台司。适又梦以吾褥席与汝，汝必光我公族。”至是
庆远亦继世隆焉。

《王志传》：志字次道，家世居建康禁中里马蕃巷，门风
多宽恕，志尤惇厚，时人号“马蕃诸王为长者。”志有五
子，缉、休、𬤇、操、素并知名。

《王泰传》：“泰字仲通，志长兄慈之子也。慈，齐时历侍中、
吴郡，知名”，在志右。

《鄱阳忠烈王恢传》：“齐隆昌中，明帝作相，内外多虞。明
帝就长沙宣武王懿求诸弟有可以委腹心者，宣武
言恢焉。明帝以恢为宁远将军，甲仗百人卫东府。”
《韦叡传》：“叡事继母以孝闻。叡兄纂、阐并早知名，纂、叡
皆好学，阐有清操。”

《张稷传》：“稷性疏率，朗悟有才略，与族兄充、融、卷等俱
知名，时称之曰充、融、卷、稷，是为四张。”

《蔡撙传》：“撙字景节，少方雅退默，与兄寅俱知名。”
《安成康王秀传》：“秀于高祖布衣昆弟及为君臣，小心
畏敬过于疏贱者，高祖益以此贤之。少偏孤，于始兴
王憺尤笃。梁兴，憺久为荆州刺史，自天监初，帝以所
得俸中分与秀，秀称心受之，亦弗辞多也。昆弟之睦，
时议归之。”

《谢举传》：举字言扬，中书令览之弟也。幼好学，能清言。
尝侍宴华林园，高祖访举于览，览对曰：“识艺过臣甚
远，惟饮酒不及于臣。”高祖大悦。

《刘之遴传》：“之遴字思贞，累迁为南郡太守，后转为西
中郎湘东王长史，太守如故。之亨字嘉会，之遴弟也。
少有令名，举秀才，拜太学博士，稍迁兼中书通事舍
人，步兵校尉、司农卿。又代兄之遴为安西湘东王长
史、南郡太守。在郡有异绩，数年，卒于官，时年五十，荆
土至今怀之，不忍斥其名号为大南郡、小南郡”云。
《明山宾传》：“山宾字孝若，州辟从事史，起家奉朝请。兄
仲璋婴锢疾，家道屡空，山宾乃行干禄。”

《到洽传》：“洽字茂沿，彭城武原人也。乐安任昉有知人
之鉴，与洽兄沼溉并善。尝访洽于田舍，见之叹曰：‘此
子日下无双。遂申拜亲之礼。天监初，沼溉俱蒙擢用，
洽尤见知赏，从弟沆亦相与齐名。高祖问待诏丘迟
曰：‘到洽何如沆溉’迟对曰：‘正清过于沆，文章不减溉，
加以清言，殆将难及。即诏为太子舍人，御华光殿，诏’’”
洽及沆、萧琛、任昉侍䜩，赋《二十韵诗》，以洽辞为工，赐
绢二十匹。高祖谓昉曰：“诸到可谓才子。”昉对曰：“臣尝
窃议，宋得其武，梁得其文。”二年，迁司徒主簿，直待诏
省，敕使抄甲部书。五年，迁尚书殿中郎。洽兄弟群从，
递居此职，时人荣之。

《柳敬礼传》：“敬礼，开府仪同三司庆远之孙。父津，太子
詹事。敬礼与兄仲礼，皆少以勇烈知名，起家著作佐
郎，稍迁扶风太守。侯景渡江，敬礼率马步三千赴援。
至都，据青溪埭。与景频战，恒先登陷阵，甚著威名。台
城没，敬礼与仲礼俱见于景。景遣仲礼经略上流，留
敬礼为质，以为护军。景饯仲礼于后渚，敬礼密谓仲”
礼曰：“景今来会，敬礼抱之，兄拔佩剑，便可砍杀，敬礼
死亦无所恨。”仲礼壮其言，许之。及酒数行，敬礼目仲
礼，仲礼见备卫严，不敢动，计遂不果。会景征晋熙，敬
礼与南康王会理共谋袭其城，克期将发，建安侯萧
贲知而告之，遂遇害。

《江子一传》：子一字元贞，少有志操。弟子四兄弟性并
刚烈。及侯景反，子一请与其弟子四、子五帅所领百
馀人开承明门挑贼，许之。子一乃身先士卒，抽戈独
进，群贼夹攻之，从者莫敢继。子四、子五见事急，相引
赴贼，并见害。诏曰：“故戎昭将军、通直散骑侍郎、南津
校尉江子一、前尚书右丞江子四、东宫直殿主帅江”
子五，“祸故有闻，良以矜恻，死事加等，抑惟旧章。可赠
子一给事黄门侍郎，子四中书侍郎，子五散骑侍郎。”
侯景平，世祖又追赠子一侍中，谥“义子，子四黄门侍
郎”，谥“毅子，子五中书侍郎”，谥“烈子。”

《萧介传》：“介字茂镜，兰陵人也。性高简，少交游，惟与族
兄琛、从兄视素及洽、从弟淑等文酒赏会，时人以比
谢氏乌衣之游。”

《刘孺传》：孺字孝稚，幼聪敏，七岁能属文，与从兄苞、孝
绰齐名。苞早卒，孝绰数坐免黜，位并不高，惟孺贵显。
孺弟览，字孝智，除尚书左丞，当官清正无所私。从兄
吏部郎孝绰在职颇逋赃货，览劾奏免官，孝绰怨之，
尝谓人曰：“犬啮行路，览噬家人《南郡王大连传》：“大连字仁靖，少俊爽，能属文。大同十
年，高祖幸朱方，大连”与兄大临并从。高祖问曰：“汝等
习骑不？”对曰：“臣等未奉诏，不敢辄习。”敕各给马试之，
大连兄弟据鞍往还，各得驰骤之节。高祖大悦，即赐
所乘马。及为启谢，词又甚美。高祖他日谓太宗曰：“昨
见大临、大连风韵可爱，足以慰吾老年。”

《杜崱传》：“崱，京兆杜陵人也。太清二年，随岳阳王来袭
荆州。世祖以与之有旧，密邀之。崱乃与兄岸、弟幼安、
兄子龛等夜归于世祖。崱兄弟九人，兄嵩、岑、嵷、岌、嶷、
𪩘，岸及弟幼安，并知名当世。岸字公衡，少有武干，好
从横之术。太清中，与崱同归世祖。岸因请袭襄阳，世
祖许之。岸乃昼夜兼行，先往攻其城，不克。岳阳至，遂”
走，依其兄𪩘于南阳。𪩘时为南阳太守，岳阳寻遣攻
陷其城岸，及𪩘俱遇害。

《何炯传》：炯字士光，年十五，从兄引受业一期，并通五
经章句。炯白晳，美容貌，从兄求点每称之曰：“叔宝神
清，弘治肤清，今观此子，复见卫杜在目。”炯常慕恬退，
不乐仕进。从叔昌㝢谓曰：“求点皆已高蹈，汝无宜复
尔。且君子出处亦各一途。”年十九，解褐扬州主簿，举
秀才。

《刘霁传》：“霁字士烜，平原人也。年九岁，能诵《左氏传》。家
贫，与弟杳、歊相笃励学。”

《到沆传》：“沆字茂瀣，天监三年，为殿中曹侍郎。沆从父
兄溉、洽，并有才名，时皆相代为殿中，当世荣之。”
《庾于陵传》：“于陵字子介，散骑常侍黔娄之弟也。七岁
能言元理，既长，清警博学有才思。弟肩吾，字子慎，八
岁能赋诗，特为兄于陵所友爱。”

《锺嵘传》：“嵘字仲伟，与兄岏、弟屿并好学有思理。岏字
长岳，屿字季望，兄弟并有文集。”

《陆云公传》：“云公字子龙，吴郡人也。五岁诵《论语》《毛诗》，
九岁读《汉书》。既长，好学有才思。从兄才子亦有才名，
先云公卒。才子、云公文集并行于世。”

《何点传》：“点字子晳，容貌方雅，不入城府，而遨游人世，
恣心所适，时人号为通隐。”兄求亦隐居吴郡虎丘山。
求卒，点菜食不饮酒，讫于三年，要带减半。

引字子季，点之弟也。以会稽山多灵异，往游焉。居若
邪山云门寺。初，引二兄求、点并栖遁，求先卒，至是引
又隐。世号点为“大山”，引为“小山”，亦曰“东山。”

《孙谦传》：谦字长逊，亲人赵伯符为豫州刺史，引为左
军行参军，以治干称。父忧去职，客居历阳，躬耕以养
弟妹，乡里称其敦睦。兄灵庆常病，寄于谦，谦出行还
问起居，灵庆曰：“向饮冷热不调，即时犹渴。”谦退遣其
妻，众咸服其行义。

《荀匠传》：“匠字文师，颍阴人也。兄斐为郁林太守，征俚
贼，为流矢所中，死于阵。丧还，匠迎于豫章，望舟投水，
傍人赴救，仅而得全。”

《武陵王纪传》：纪字世询，高祖第八子也，封为武陵郡
王。初天监中，震太阳门成字曰：“绍宗梁位唯武王。”解
者以为武王者，武陵王也，于是朝野属意焉。及太清
中，侯景乱，纪不赴援。高祖崩后，纪乃僭号于蜀，改年
曰天正。太清五年夏四月，纪帅军东下，至巴郡，以讨
侯景为名，将图荆陕。世祖命护军将军陆法和于硖
口夹岸筑二垒，镇江以断之。世祖与纪书曰：“弟比何
如，文武具僚，当有劳弊。今遣散骑常侍、光州刺史郑
安忠指宣往怀，仍令喻意于纪，许其还蜀，专制岷方。”
纪不从命，报书如家人礼。纪将侯叡率众缘山，将规
进取。任约、谢答仁与战，破之。世祖又与纪书曰：“甚苦
大智。季月烦暑，流金烁石，聚蚊成雷”，封狐千里。以兹
玉体，辛苦行阵。乃眷西顾，我劳如何？自獯丑凭陵，羯
胡叛换吾年为一日之长，属有平乱之功。膺此乐推，
事归当璧，傥遣使乎，良所迟也。如曰不然，于此投笔，
友于兄弟，分形共气。兄肥弟瘦，无复相代之期；让枣
推梨，长罢欢愉之日。上林静拱，闻四鸟之哀鸣。宣室
披图，嗟万始之长逝。“心乎爱矣，书不尽言。”大智，纪之
别字也。纪遣所署度支尚书乐奉业至于江陵，论和
缉之计，依前旨还蜀。世祖知纪必破，遂拒而不许。景
戌，巴东民符昇、徐子初等斩纪硖口，时年四十有六。
有司奏请绝其属籍，世祖许之，赐姓饕餮氏。

《夏侯夔传》：“夔字季龙，普通三年，代兄亶为吴兴太守，
大通六年，转使持节督豫淮陈颍建霍义七州诸军
事，豫州刺史。豫州积岁寇戎，人颇失业，夔乃帅军人
于苍陵立堰，溉田千馀顷，岁收谷百馀万石，以充储
备，兼赡贫人，境内赖之。夔兄亶先经此任，至是夔又
居焉，兄弟并有恩惠于乡里，百姓歌之曰：‘我之有州，
频仍夏侯。前兄后弟，布政优优’。”

《韦放传》：“放字元直，车骑将军叡之子。普通八年，高祖
遣兼领军曹仲宗等攻涡阳，又以放为明威将军，帅
师会之。魏大将费穆帅众奄至，放军营未立，麾下止
有二百馀人。放从弟洵，骁果有勇力，一军所仗。放令
洵单骑击刺，屡折魏军，洵马亦被伤，不能进，放胄又
三贯流矢，众皆失色，请放突去，放厉声叱之曰：‘今日唯有死耳’！”乃免胄下马，据胡床处分，于是士皆殊死
战，莫不一当百，魏军遂退。放性弘厚笃实，轻财好施，
于诸弟尤雍睦。每将远别及行役初还，常同一室卧
起，时称为“三姜。”

《裴之高传》：之横字如岳，之高第十三弟也。少好宾游，
重气侠，不事产业。之高以其纵诞，乃为狭被蔬食以
激厉之。之横叹曰：“大丈夫富贵必作百幅被。”遂与僮
属数百人，于芍陂大营田墅，遂致殷积。

《夏侯亶传》：“亶字世龙，车骑将军详长子也。父忧，居丧
尽礼，遗财悉推与诸弟。”

《陈书废帝本纪》：帝讳伯宗，字奉业，世祖嫡长子。帝仁
弱，无人君之器，世祖每虑不堪继业，既居冢嫡，废立
事重，是以依违积载。及疾将大渐，召高宗谓曰：“吾欲
遵太伯之事。”高宗初未达旨，后悟，乃拜伏涕泣固辞。
其后宣太后依诏废帝焉。高宗，始兴昭烈王第二子
也。

《周文育传》：“文育本姓项，义兴周荟养为己子，以功授
镇南将军，开府仪同三司。”文育本族兄景曜，因文育
官至新安太守。

《欧阳𬱟传》：“𬱟字靖世。父丧，毁瘠甚至，家产累积，悉让
诸兄，州郡频辟不应。年三十，其兄逼令从宦。永定三
年，进授散骑常侍，开府仪同三司。弟盛为交州刺史，
次弟邃为衡州刺史。合门显贵，名振南土。”

《吴明彻传》：侯景寇京师，天下大乱。明彻有粟麦三千
馀斛，而邻里饥餧，乃白诸兄曰：“当今草窃，人不图久，
奈何有此而不与乡家共之？”于是计口平分，同其丰
俭。郡盗闻而避焉，赖以存者甚众。

《孙玚传》：“玚字德琏，吴郡吴人也。事亲以孝闻，于诸弟
甚笃睦。”

《刘孝绰传》：“孝绰兄弟及群从诸子侄，当时有七十人，
并能属文，近古未之有也。”

《南康愍王昙朗传》：昙朗，高祖母弟忠壮王休先之子
也。休先少倜傥有大志，梁简文之在东宫，深被知遇。
太清中，既纳侯景，有事北方，乃使休先召募，得千馀
人，授文德主帅，顷之卒。高祖之有天下也，每称休先
曰：“此弟若存，河洛不足定也。”

《袁宪传》：“宪字德章，尚书左仆射枢之弟也。太建十三
年，迁右仆射，参掌选事。先是宪长兄简懿子为左仆
射，至是宪为右仆射。台省内目简懿为大仆射，宪为
小仆射，朝廷荣之。”

《毛喜传》：喜少好学，世祖尝谓高宗曰：“我诸子皆以伯
为名，汝诸儿宜用叔为称。”高宗以访于喜，喜即条牒
自古名贤杜叔英、虞叔卿等二十馀人，以启世祖，世
祖称善。

《岳阳王叔慎传》：“叔慎字子敬，高宗第十六子也。少聪
敏，十岁能属文。后主尤爱文章，叔慎与衡阳王伯信，
新蔡王叔齐等日夕陪侍，每应诏赋诗，恒被嗟赏。”
《萧子恪传》：“子恪字景冲，兰陵人，齐豫章文献王嶷第
二子也。年十二，和从兄司徒竟陵王高松赋，卫军王
俭见而奇之。王敬则于会稽举兵反，以奉子恪为名，
明”帝悉召子恪兄弟亲从七十馀人入西省，至夜当
害之。会子恪弃郡奔归，是日亦至，明帝乃止。东昏即
位，为司徒左长史。子恪与弟子范等尝因事入谢，高
祖在文德殿引见之，从容谓曰：“我欲与卿兄弟有言，
夫天下之宝，本是公器，非力可得；苟无期运，虽有项
籍之力，终亦败亡。所以班彪《王命论》云：‘所求不过一
金，然终转死沟壑，卿不应不读此书’。”宋孝武为性猜
忌，兄弟粗有令名者，无不因事鸩毒，所遗唯有景和，
至于朝臣之中，或疑有天命而致害者，枉滥相继。然
而或疑有天命而不能害者，或不知有天命而不疑
者，于时虽疑卿祖，而无如之何，此是疑而不得。又有
不疑者，如宋明帝本为庸常，被免岂疑而得全？又复
我于时已年二岁，彼岂知我应有今日？当知有天命
者，非人所害，害亦不能得。我初平建康城，朝廷内外
皆劝我云：“时代革异，物心须一，宜行处分。”我于时依
此而行，谁谓不可？我政言江左以来，代谢必相诛戮，
此是伤于和气，所以国祚例不灵长。所谓“殷鉴不远，
在夏后之代，此是一义。二者齐梁虽曰革代，义异往
时。我与卿兄弟，虽复绝服，二世宗属未远，卿勿言兄
弟是亲，人家兄弟，自有周旋者，有不周旋者，况五服
之属邪？齐业之初，亦是甘苦共尝，腹心在我，卿兄弟
年少，理当不悉。我与卿兄弟，便是情同一家，岂当都
不念此，作行路事？此是二义。我有今日，非是本意所
求。且建武屠灭卿门，致卿兄弟涂炭，我起义兵，非唯
自雪门耻，亦是为卿兄弟报仇。卿若能在建武永元
之世拨乱反正，我虽起樊、邓，岂得不释戈推奉？其虽
欲不已，亦是师出无名。我今为卿报仇，且时代革异，
望卿兄弟尽节报我耳。且我自藉丧乱，代明帝家天
下耳，不取卿家天下。昔刘子”舆自称成帝子，光武言
“假使成帝更生，天下亦不复可得”，况子舆乎？梁初入
劝我相诛灭者，我答之犹如向孝武时事。彼若苟有天命，非我所能杀，若其无期运，何忽行此？政足示无
度量。曹志亲是魏武帝孙，陈思之子，事晋武能为晋
室忠臣，此即卿事例。卿是宗室，情义异他方，坦然相
期，卿无复怀“自外之意，小待自当知我寸心。”

《张昭传》：“昭字德明，吴郡吴人也。弟干字元明，聪明博
学，亦有至性。及父卒，兄弟并不衣绵帛，不食盐醋，日
惟食一升麦屑粥而已。每一感恸，必至呕血。邻里闻
其哭声，皆为之涕泣。父服未终，母陆氏又亡，兄弟遂
六年哀毁，形容骨立，亲友见者莫识焉。家贫未得大
葬，遂布衣蔬食，十有馀年，杜门不出，屏绝人事。时衡”
阳王伯信临郡，举干孝廉，固辞不就。兄弟并因毁成
疾，昭失一眼，干亦中冷苦癖，年并未五十，终于家。子
嗣俱绝。

《陆瑜传》：“瑜字干玉。少笃学，美词藻，转东宫学士。兄琰
时为管记，并以才学娱侍左右，时人比之二应。”
《汪德藻传》：“德藻，济阳考城人也。与异产昆弟居，恩惠
甚笃。”

《长沙王叔坚传》：“叔坚字子成，高宗第四子也。太建十
一年，入为翊左将军，丹阳尹。初，叔坚与始兴王叔陵
并招聚宾客，各争权宠，甚不平。每朝会卤簿，不肯为
先后，必分道而趋，左右或争道而斗，至有死者。及高
宗弗豫，叔坚叔陵等并从后主侍疾。叔陵阴有异志，
乃命典药吏曰：‘切药刀甚钝，可砺之’。”及高宗崩，仓卒
之际，又命其左右于外取剑。左右弗悟，乃取朝服所
佩木剑以进，叔陵怒。叔坚在侧，闻之，疑有变，伺其所
为。及翌日小敛，叔陵袖锉药刀趋进，砍后主中项，后
主闷绝于地。皇太后与后主乳母乐安君吴氏俱以
身捍之，获免。叔坚自后扼叔陵，擒之，并夺其刀。将杀
之，问后主曰：“即尽之，为待也？”后主不能应。叔陵旧多
力，须臾自奋得脱，出云龙门，入于东府城，召左右断
青溪桥道，放东城囚以充战士。又遣人往新林追其
所部兵马，仍自被甲，著白布帽，登城西门招募百姓。
是时众军并缘江防守，台内空虚。叔坚乃白太后，使
太子舍人司马申以后主命召萧摩诃令讨之。即日
擒其将戴温、谭骐麟等送台，斩于尚书阁下，持其首
徇于东城。叔陵恇扰，不知所为，乃尽杀其妻妾，率左
右数百人走趋新林。摩诃追之，斩于丹阳郡，馀党悉
擒。

《殷不害传》：“不害，字长卿，家世俭约，居甚贫窭，有弟五
人皆幼，不害养小弟勤剧无所不至，士大夫以笃行
称之。”

《张讥传》：讥字直言，幼聪俊，有思理。年十四，笃好元言，
受学于汝南周弘正。天嘉中，迁国子助教。是时周弘
正在国学，发《周易》题，弘正第四弟弘直亦在讲席。讥
与弘正论议，弘正乃屈，弘直危坐厉声，助其申理。讥
乃正色谓弘直曰：“‘今日义集，辩正名理，虽知兄弟急
难，四公不得有助’。弘直曰：‘仆助君师，何为不可’？”举座
“以为笑乐？”

《虞荔传》：荔字山披，会稽馀姚人也。荔第二弟，寄寓于
闽中，依陈宝应。荔每言之，辄流涕，文帝哀而谓曰：“我
亦有弟在远，此情甚切，他人岂知。”乃敕宝应求寄，宝
应终不遣，荔因以感疾，天嘉二年卒。

寄，字次安，少聪敏。大同中，尝骤雨，殿前往往有杂色
宝珠，梁武观之，甚有喜色，寄因上《瑞雨颂》。帝谓寄兄
荔曰：“此颂典裁清拔，卿家之士龙也。将如何擢用？”寄
闻之叹曰：“美盛德之形容，以申击壤之情耳，吾岂买
名求仕者乎！”乃闭门称疾。侯景之乱，随兄荔入台，自
流寓南土，与兄荔隔绝，因感气病，每得荔书，气辄奔
剧，危殆者数矣。

《周弘正传》：弘正博物，知元象，善占候。大同末，尝谓弟
弘让曰：“国家厄运数年当有兵起，吾与汝不知何所
逃之。”及梁武帝纳侯景，弘正谓弘让曰：“乱阶此矣。”京
城陷，弘直为衡阳内史。元帝在江陵，遗弘直书曰：“适
有都信贤兄博士平安，但京师搢绅无不附逆，王克
已为家臣，陆缅身充卒伍，唯有周生确乎不拔。”言及
西军，潺湲掩泪。恒思吾至，如望岁焉。松柏后凋，一人
而已。王僧辩之讨侯景也，弘正与弘让自拔迎军。僧
辩得之甚喜，即日启元帝。元帝谓朝士曰：“晋氏平吴，
喜获二陆。今我破贼，亦得两周。今古一时，足为连类。”
及弘正至，礼数甚优，朝臣无与比者。

《南史陶子锵传》：“子锵字海育，丹阳秣陵人也。兄尚，宋
末为幸臣所怨，被系。子锵公私缘诉，流血稽颡，行路
嗟伤。逢谢超宗下车相访，回入县，诣建康令劳彦远
曰：‘岂忍见人昆季如此，而不留心。劳感之，兄得释’。”
《刘沨传》：“沨字处和，南阳人也。父绍，仕宋，位中书郎。沨
母早亡，绍被敕纳路太后兄女为继室。路氏生溓，沨
怜”爱之，不忍舍。恒在床帐侧，辄被驱捶，终不肯去。溓
有识，事沨过于同产，事无大小，必谘兄而后行。后为
遥光谘议，专知腹心任。及遥光败，沨静坐围舍。溓为
度支郎，亦奔亡，遇沨乃不复肯去。沨曰：“吾为人作吏，
自不避死，汝可去，无相守同尽。”答曰：“向若不逢兄，亦草间苟免。今既相逢，何忍独生。”因以衣带结兄衣，俱
见杀。何引闻之，叹曰：“兄死君难，弟死兄祸，美哉！”
《始兴王憺传》：憺同母兄安成康王秀偏孤，憺尤笃爱。
秀将之雍州，薨于道，憺闻哀，自投于地，席槁哭泣，不
饮食者数日，倾财产赙送，部伍大小皆取足焉，天下
称其悌。

《赵拔扈传》：拔扈，新城人也。兄震动，富于财，太守樊文
茂求之不已，震动怒曰：“无厌，将及我。”文茂闻其语，聚
其族诛之，拔扈走免，亡命聚党至社树咒曰：“文茂杀
拔扈兄，今欲报之。若事克，斫树处更生，不克即死。”三
宿三枿生十丈馀，人间传以为神，附者十馀万。既杀
文茂，转攻旁邑，将至成都十馀日，战败，退保新城求
降。文茂，黎州刺史文炽弟，襄阳人也。

《谢方明传》：方明子惠连，年十岁能属文，族兄灵运加
赏之，云：“每有篇章，对惠连辄得佳语。”尝于永嘉西堂
思诗，竟日不就，忽梦见惠连，即得池塘生春草，大以
为工。常云：“此语有神功，非吾语也。”

《刘歊传》：“歊字士光，与族弟𬣙并隐居求志，遨游林泽，
以山水书籍相娱而已。每随兄霁杳从宦。既而寝疾，
谓兄霁杳曰：两兄禄仕足申供养，歊之归泉，复何所
憾，愿深割无益之悲。年三十二卒。𬣙字彦度，长兄絜、
族兄歊三人，日夕招携，故都下谓之三隐。族祖孝标
与书称之曰：‘𬣙超超拔俗，如半天朱霞；歊矫矫出尘’”，
如云中白鹤，皆俭岁之粱稷，寒年之纤纩。𬣙天监七
年，卒于歊舍，临终执歊手曰：“气绝便敛，敛毕即埋，灵
筵一不须立。勿设飨祀，无求继嗣。”歊从而行之。
《陆慧晓传》：慧晓三子，僚、任、倕，并有美名，时人谓之三
陆。初授慧晓兖州，三子依次第各作一让表，辞并雅
丽，时人叹服。

《庐陵威王续传》：续，武帝第五子。始元帝与王少相狎，
长相谤。元帝之临荆州，有宫人李桃儿者，以才慧得
进。及还，以李氏行。时行宫户禁重，续为荆州，具以状
闻。元帝泣对使者诉于简文，简文和之不得。元帝惧，
送李氏还荆州，世所谓“西归内人”者。自是二王书问
不通。

《柳世隆传》：世隆子惔，少与长兄悦齐名，王俭谓人曰：
“柳氏二龙，可谓一日千里。”俭为尚书左仆射，尝造世
隆宅，世隆谓为诣己，徘徊久之，及至门，唯求悦及惔，
遣谓世隆曰：贤子俱有盛才，一日见顾，今故报礼，若
仍相造，似非本意，恐年少窥人。

《滕昙恭传》：有“建康人张悌，家贫无以供养，以情告邻
富人，富人不与，不胜忿，遂结四人作劫，所得衣物，三
劫持去，实无一钱入己。县抵悌死罪。悌兄松诉称：与
弟景是前母子，后母惟生悌。松长，不能教诲，乞代悌
死。景又曰：‘松是嫡长，后母惟生悌。悌若从法，母亦不
全，请代死。母又云：‘悌应死，岂以弟罪，枉及诸兄？悌亦’’”
引分全。两兄供养，县以上谳。帝以为孝义，特降死，
后不得为例。

《王玚传》：“玚字子瑛，迁尚书左仆射，加侍中，参选事。玚
居家笃睦，每岁时馈遗，遍及近亲，敦友，诸弟禀其规
训。”

《王份传》：份子琳，琳有九子，并知名。长子铨，虽学业不
及弟锡，而孝行齐焉。时人以为铨、锡二王，可谓玉昆
金友。

《谢举传》：举与兄览俱预元会，江淹一见，并相钦挹，曰：
“所谓驭二龙于长途者也。”

《王华传》：“琨，华从父弟也。先是琨伯父𫷷得罪晋世，诸
子并从诛，惟华得免。华宋世贵盛，以门衰提携琨，恩
若同生，为之延誉。历位宣城、义兴太守。”

《魏书崔道固传》：“道固，字季坚，父辑，泰山太守。道固贱
出适母兄攸之、目连等轻侮之。辑谓攸之曰：‘此儿姿
识如此，或能兴人门户，汝等何以轻之’？攸之等遇之
弥薄，略无兄弟之礼。时刘义隆子骏为徐、兖二州刺
史，得辟他州民为从事，辑乃资给道固，令其南仕。既
至彭城，骏以为从事。道固美形容，善举止，便弓马，好”
武事，骏稍嘉之。会青州刺史新除，过彭城，骏谓之曰：
“崔道固人身如此，岂可为寒士至老乎？而世人以其
偏庶，便相陵侮，可为叹息。”青州刺史至州，辟为主簿，
转治中。后为义隆诸子参军事，被遣向徐州募人，长
史以下皆诣道固。道固诸兄等逼道固所生母自致
酒炙于客前，道固惊起接取，谓客曰：“家无人力，老亲
自执劬劳。”诸客皆知其兄弟所作，咸起拜谢其母。母
谓道固曰：“我贱不足以报贵宾，汝宜答拜。”诸客皆叹
美。道固母子贱其诸兄。

《临淮王昌传》：“昌弟孚，字秀和，少有令誉，拜冀州刺史。
后为葛荣所陷，为荣所执。兄祐为防城都督，兄子子
礼为录事参军。荣欲先害子礼，孚请先死以赎。子礼
叩头流血，荣乃舍之。又大集将士，议其死事。孚兄弟
各诬己引过，争相为死。”

《中山王英传》：英子熙有文，然轻躁浮动，英虑非保家
之主，常欲废之，立第四子略为世子，略固请乃止《崔僧渊传》：僧渊入国，为征东大将军，广陵王羽谘议
参军，加显武将军，讨海戒于黄郭，大破之。萧鸾乃遣
其族兄惠景遗僧渊书，说以入国之屈，规令改图。僧
渊复书曰：“圣上诸弟，风度相类，咸阳王已下，莫不英
越”，枝叶扶疏，遍在天下，所称稍蝎，殊为未然。文士竞
谋于庙堂，武夫效通于疆埸，若论事势，此为实矣。计
彼主篡杀之迹，人鬼同知，疑亲猜贵，早暴遐迩。兄投
心逆节，千载何名，“物患无施，器非时用，生不振世，没
无令声，先师以为鄙，君子以为耻。”此则事困伎殚，自
勉无益，故其宜矣。以兄之才，夙超乡土，“如弟之徒，谁
不瞻仰。每寻昔念，未敢忘怀。虽复途遥二千，心想若
对，敬遵轨范，以资一生。今名可扬矣，而不能显亲；事
可变矣，而不能离辱，故世之所未解也。且君子在家
也，不过孝于其亲，入朝也不过忠于其君。”主上之于
兄，恩则不可酬，义则不可背。身可杀也，故非其酬；功
不逮也，故非其报。今可“以效矣，而又弗为，非孝也。即
实而言，兄之不变，得为忠乎？”至于讲武争彊，不敌者
久矣；论安与危，不同者验矣；群情背去，独留者谬矣。
愿深察之。王晏道绝外交，器非雄明，专华保望，便就
屠割，方之于兄，其全百倍。且淮蕃海捍，本出北豪，寿
春之任，兄何由免？以是而言，猜嫌已决。又宗门未几，
南北莫寄，先构之重，非兄何托？受社之荣，鄙心之相
望矣。今执志不寤，忠孝两忘，王晏之辜，安能自保？见
几而作，其在兹乎？国家西至长安，东尽即墨，营造器
甲，必尽坚精，昼夜不息者，于兹数载。今秋中月，云罗
必举，贾不及时，虽贵不用。若不早图，况枉连城矣。枚
乘有言：“欲出不出，间不容发。”精哉斯谈。弟中于北京，
身罹事谴，大造之及，有获为幸。比蒙清举起崖，〈疑〉非
一，犬马之心，诚有在矣。虽复彼此为异，犹昔情不移
也，况于今日哉！如兄之诲，如弟之规，改张易调，易于
反掌。万一乖情，此将运也。

《崔休传》：“休子仲文，仲文弟叔仁，性轻侠重衿期为颍
州刺史，以贪污赐死于宅。临刑赋诗，与诸弟决别，而
不及其兄，以其不甚营救故也。”

《裴延儁传》：“延儁子元直，尚书郎中。元直弟敬猷，员外
常侍。兄弟并有学尚。”

《李元护传》：“元护弟静，性甚贪忍，兄亡未殓，便剥脱诸
妓服玩及馀财物。”

《袁跃传》：“跃字景腾，陈郡人。尚书翻弟也。博学儁才，性
不矫俗，笃于交友。翻每谓人曰：‘跃可谓我家千里驹
也’。”

《裴伯茂传》：伯茂出后，其伯仲规与兄景融别居。景融
贫窘，伯茂了无赈恤，殆同行路，世以此贬薄之。
《临淮王谭传》：谭子提，提子昌，昌子彧，字文若。少有才
学，时誉甚美。与从兄安丰王延明、中山王熙并以宗
室博古文学齐名，时人莫能定其优劣。尚书郎范阳
卢道将谓吏部清河崔休曰：“三人才学虽无优劣，然
安丰”少于造次，中山皂白太多，未若济南风流沉雅。
时人为之语曰：“三王楚琳琅，未若济南备圆方。”
长孙道生传观子稚，字承业，子子彦、子裕、绍远、士亮、
季亮，兄弟皆廉武。

《尉古真传》：古真，代人也。太祖之在贺兰部，贺染干遣
侯引、乙突等诣行宫，将肆逆。古真知之，密以驰告，侯
引等不敢发。染干疑古真泄其谋，乃执拷之，以两车
轴押其头，伤一目，不伏，乃免之。以功除定州刺史。弟
诺，少侍太祖，以忠谨著称。从围中山，诺先登，伤一目。
太祖叹曰：“诺兄弟并毁其目，以建功效，诚可嘉也。”宠
待遂隆，除安东将军、幽州刺史。兄弟并为方伯，当世
荣之。

《薛安都传》：“安都字休达，少骁勇，善骑射，颇结轻侠，诸
兄患之，安都乃求以一身分出，不取片资，兄许之。
安都从祖弟真度有子十二人，嫡长子怀彻袭封，庶
长子怀吉。怀吉弟怀直、怀朴、怀景、怀儁。真度诸子既
多，其母非一，同产相朋，因有憎爱。兴和中，遂致诉列，
云以毒药相害，显在公府，发扬疵衅，时人耻焉。
昭成子”《孙传》翰，昭成第三子子仪，长七尺五寸，容貌
甚伟，骑射绝人，弓力将十石。陈留公虔槊大称异，时
人称“卫王弓，桓王槊。”

寿兴少聪慧好学。世宗初，为徐州刺史，在官贪虐，失
于人心。其从兄侍中晖深害其能，因谮之于帝，诏尚
书崔亮驰驿检核。亮发日，受晖旨，遂鞕挞三寡妇，令
其自诬，称寿兴压己为婢。寿兴终恐不免，乃令其外
弟中兵参军薛修义将车十乘运小麦，经其禁之旁。
寿兴因逾墙出修义，以大木函盛寿兴，其上加麦载
之而出。遂至河东，匿修义家。逢赦乃出。见世宗，自陈
为晖所谮，世宗亦更无所责。

《崔亮传》：“亮字敬儒，河东武城人也。年十岁，尝依季父
幼孙居，家贫，佣书自业。时陇西李冲当朝任事，亮从
兄光往依之，谓亮曰：‘安能久事笔砚，而不往托李氏
也？彼家饶书，因可得学。亮曰：弟妹饥寒，岂可独饱？自
可观书于市，安能看人眉睫乎’？光言之于冲，冲召亮与语，迎为馆客。冲谓其兄子彦曰：‘大崔生宽和笃雅，
汝宜友之；《小崔生》峭整清彻，汝宜敬之。二人终将大
至’。”

亮从父弟光韶，事亲以孝闻。初除奉朝请。光韶与弟
光伯双生，操业相侔，特相友爱，遂经吏部尚书李冲
让官于光伯，辞色恳至。冲为奏闻，高祖嘉而许之。光
韶性严毅，声韵抗烈，与人平谈，常若震厉。至于兄弟
议论，外闻谓为忿怒。然孔怀雍睦，人少逮之。其家资
产皆光伯所营。光伯亡，悉焚其契。邢子才曾贷钱数
万，后送还之。光韶曰：“此亡弟所贷，仆不知也。”竟不纳。
亮有三子，士安、士和、士泰，并彊干善于当世。

《神元平文诸帝子孙传》“苌高祖时袭爵松滋侯。中年
以后，官位微达，乃自尊倨，闺门无礼，昆季不穆，性又
贪虐，论者鄙之。”

《郦道元传》：“道元字善长，范阳人也。兄弟不能笃穆，又
多嫌忌，时论薄之。”

《阉官传》：“封津父令德坐伏法，津受刑，给事宫掖，久之，
除开府仪同。津兄凭，字元寄，津自有封，乃启转于凭，
后除卫将军、左光禄大夫。凭无他才技，始终资历，皆
由于津。津卒之后，凭亦无赠。”

《裴敬宪传》：“宪字孝虞。少有志行，学博才清。抚训诸弟，
专以诵读为业，澹于荣利。诸府辟命，先进其弟，世人
叹美之。”

《阎元明传》：“元明昆弟雍和，尊卑谐穆，安贫乐道，白首
同归。”

《杨播传》。播家世纯厚，并敦义让，昆季相事，有如父子。
播刚毅，椿、津恭谦，兄弟旦则聚于厅堂，终日相对，未
曾入内。有一美味，不集不食。厅堂间往往帏幔隔障，
为寝息之所，时就休偃，还共谈笑。椿年老，曾他处醉
归，津扶侍还室，仍假寐阁前，承候安否。椿、津年过六
十，并登台鼎，而津尝旦暮参问。椿每近出，或日斜不
至，津不先饭，椿还，然后共食。食则津亲授匙箸，味皆
先尝，椿命食，然后食。津为司空，于时府主皆引僚佐
人就津求官，津曰：“此事须家兄裁之，何为见问？”初，津
为肆州，椿在京宅，每有四时嘉味，辄因使次附之，若
或未寄，不先入口。椿每得所寄，辄对之下泣。兄弟皆
有孙，魏世以来，惟有卢渊兄弟及播昆季，当世莫逮
焉。

《卢元传》：渊长子道将，字祖业，应袭父爵，而让其第八
弟道舒。有司奏闻，诏曰：“长嫡承重，礼之大经，何得辄
授也。”而道将引清河国王常侍韩子熙让弟仲穆鲁
阳男之例，尚书李平重申奏，诏乃听许。

道将弟道虔，尚高祖女济南长公主，赐爵临淄伯。公
主二子：昌㝢、昌仁。昌㝢不慧。昌仁早卒。道虔又娶司
马氏，有子昌裕及司马见出之后，更聘元氏，生二子
昌期、昌衡。兄弟竞父爵，至今未袭。

《河南王曜传》：“曜薨，长子提袭爵。薨，长子平原袭爵。平
原有五子，长子和为沙门，舍其子显以爵让其次弟
鉴，鉴固辞。诏许鉴身终之后，令显袭爵，鉴乃受之。鉴
除齐州刺史，百度维新。鉴薨，和与鉴子伯宗竞求承
袭，尚书令肇奏和太和中出为沙门，让爵与鉴。鉴后
以和子显年在弱冠，宜承基绪，求逊王爵，以归正嗣。
先朝诏终鉴身，听如其请。鉴既薨逝，和求袭封。谨寻
诏旨，听传子显，不许其身。和先让后求，有乖道素，请
令伯宗承袭。”世宗诏曰：“和初以让鉴，而鉴还让其子，
交让之道，于是乎著。其子早终，可听和袭。”

《裴骏传》：“骏子修，字元寄，早孤，居丧以孝闻。二弟并在
幼弱，抚养训诲，甚有义方。次弟务早丧，修哀伤之，感
于行路。”

骏从弟安祖，少而聪慧。年八九岁，就师讲《诗》，至《鹿鸣》
篇，语诸兄云：“鹿虽禽兽，得食相呼，而况人也。”自此之
后，未曾独食。弱冠，州辟主簿。民有兄弟争财，诣州相
讼。安祖召其兄弟，以礼义责让之。此人兄弟明日相
率谢罪，内外钦服之。

《吴悉达传》：“悉达，河东闻喜人也。弟兄三人，年并幼小，
父母为人所杀，四时号慕，悲感乡邻。及长报仇，避地
永安，昆弟同居四十馀载，闺门和睦，让逸竞劳，乡闾
五百馀人，诣州称颂焉。刺史以悉达兄弟行著乡闾，
板赠达父渤海太守。”

《房法寿传》：法寿族子景伯，字长晖。性淳和，涉猎经史，
诸弟宗之，如事严亲。及弟妹亡，蔬食终丧，期不内御。
忧毁之容，有如居重。其次弟景先亡，其幼弟景远，期
年哭临，亦不内寝。乡里为之语曰：“有义有礼，房家兄
弟。”

景先字光胄，幼孤贫，无资从师，其母自授《毛诗》《曲礼》。
年十二，请其母曰：“岂可使兄佣赁以供景先也？请自
求衣，然后就学。”景先沉敏方正，事兄恭谨，出告反面，
晨昏参省，侧立移时，兄亦危坐相敬如对宾客。兄曾
寝疾，景先侍汤药，衣冠不解，形容毁瘁，亲友见者莫
不哀之。

《李䜣传》：“䜣字元盛，为相州刺史，受纳民财。尚书李敷与䜣少长相好，每左右之。显祖闻䜣罪状，槛车征䜣，
拷劾抵罪。时敷兄弟将见疏斥，有司讽䜣以中旨嫌
敷兄弟之意，令䜣告列敷等隐罪，可得自全。䜣从其
言。又赵郡范檦具条列敷兄弟罪状，敷坐得罪，诏列
䜣贪冒，罪应死，以纠李敷兄弟故，得降免。䜣弟左将”
军璞谓䜣曰：“范檦善能降人以色，假人以辞，未闻德
义之言，但有势利之说，听其言也甘，察其行也贼。所
谓謟谀谗慝，贪冒奸佞，不早绝之，后悔无及。”䜣不从，
弥信之。腹心之事，皆以告檦。显祖崩，范檦知文明太
后忿䜣，告䜣外叛。太后征䜣，引檦证之。䜣慨然曰：“吾
不用璞言，自贻伊戚，方悔于心，何嗟及矣！”遂见诛。
《和跋传》：跋，代人也，为平原太守。太祖宠遇跋，冠于诸
将。时群臣皆敦尚恭俭，而跋好修虚誉，昡曜于时，性
尤奢淫，太祖戒之，弗革。后车驾北狩犲山，收跋，刑之
路侧。太祖命其诸弟毗等视诀，跋谓毗曰：灅北地瘠，
可居水南，就耕良田，广为产业。各相勉励，务自纂修。
令之背己曰：“汝曹何忍视吾之死也？”毗等解其微意，
诈称使者，云奔长安，追之不及。太祖怒，遂诛其家。
《王建传》：建为左右大夫。建兄回诸子多不顺法，建具
以状闻，回父子伏诛。其谨直如此。

《李顺传》：“顺长子敷，字景文，弟奕，从弟显德，兄弟敦崇
孝义，家门有礼，至于居丧法度，吉凶书记，皆合典则，
为北州所称美。初，顺与从兄灵，从弟孝伯并以学识
器业见重于时，故能砥砺宗族，竞名修尚。”

《乐陵王茂传》：“茂，武帝少子，性傲狠。东平王薨，茂称嗌
痛，不肯发哀，居处出入自若。有司奏除国上，诏削县
一，户五百。”

《尉地干传》：“地干领侍辇郎，奉上忠谨，卒，赠燕国公。弟
侯头袭地干职，为库部尚书。侯头弟力斤，亦以忠谨
闻，历位御史中尉。”

《阳尼传》：“尼从子鸣鹄，弟季智，俱有名于时，前后并为
幽州司马。”

《封敕文传》：“敕文长子万护，让爵于弟翰，于时让者，唯
万护及元氏侯赵辟恶子元伯让其弟次兴，朝廷义
而许之。”

《李孝伯传》：孝伯，赵郡人也。少传父业，博综群言，美风
仪，动有法度。从兄顺言之于世祖，征为中散。世祖见
而异之，谓顺曰：“真卿家千里驹也。”

孝伯兄祥，祥子安世。安世子玚，俶傥有大志，好饮酒，
笃于亲知。每谓弟郁曰：“士大夫学问稽博古今而罢，
何用专经为老博士也！”与弟谧特相友爱。谧在乡物
故，玚恸哭绝气，久而方苏，不食数日。暮年之中，形骸
毁悴，人伦哀叹之。

《李冲传》：“冲字思顺，陇西人，敦煌公宝少子也。少孤，为
长兄荥阳太守承所携训。承常言，此儿器量非恒，方
为门户所寄。冲沈雅有大量，随兄至官，清简皎然，无
所求取，时人美焉。兄弟六人，四母所出，颇相忿阋。及
冲之贵，封禄恩赐，皆以共之，内外辑睦。父亡后，同居
二十馀年，至洛乃别第宅，更相友爱，久无间然，皆冲”
之德也。

《清河王怿传》：“怿弟悦，为性不伦，俶傥难测。及怿为元
乂所害，悦了无仇恨之意，乃以桑落酒候伺之，尽其
私佞。乂大喜，以悦为侍中太尉。”

《李崇传》：“崇字继长，除扬州刺史，都督江西诸军事。定
州流人解庆宾兄弟坐事俱徙扬州，弟思安背役亡
归，庆宾惧后役追责，规绝名贯，乃认城外死尸，诈称
其弟为人所杀，迎归殡葬，颇类思安，见者莫辩。又有
女巫阳氏，自云见鬼，说思安被害之苦，饥渴之意。庆
宾又诬疑同军兵苏显甫、李盖等所杀，经州讼之，二”
人不胜楚毒，各自款引。狱将决竟，崇疑而停之。密遣
二人非州内所识者，伪从外来，诣庆宾告曰：“仆住在
此州，去此三百”，比有一人，见过寄宿，夜中共语，疑其
有异，便即诘问，迹其由绪，乃云：“是流兵，背役逃走，姓
解，字思安。时欲送官，苦见求，乃称有兄庆宾，今住扬
州相国城内，嫂姓徐，君脱矜慜，为往报告，见申委曲。
家兄闻此，必重相报。所有资财，当不爱惜。今但见质，
若往不获，送官何晚？是故相造，指申此意。君欲见顾，
几何当放贤弟？若其不信，可见随看之。”庆宾怅然失
色，求其少停，当备财物。此人具以报崇，摄庆宾问曰：
“尔弟迯亡，何故妄认他尸？”庆宾引伏，更问盖等，乃云
自诬。数日之间，思安亦为人缚送。崇召女巫视之，鞭
笞一百。

《韩麒麟传》：“麒麟长子兴宗子子熙，字元雍。初，子熙父
以爵让弟，显宗不受。子熙缘父素怀，卒亦不袭。及显
宗卒，子熙别蒙赐爵，乃以其先爵让弟仲穆。兄弟友
爱如此。显宗子伯华，幼子熙友爱等于同生，长犹共
居，车马资财，随其费用，未尝见之言色。又上书求析
阶与伯华，于是除伯华东太原太守。及伯华在郡，为”
刺史元弼所辱，子熙乃泣诉朝廷。肃宗诏遣按检，弼
遂大见诘让。

《高湖传》：“湖字大渊，渤海蓨人也。少机敏，有器度，与兄韬俱知名于时，为乡人崔逞所敬异。”

湖第三子谧，字安平，有文武才。谧长兄真，有志行，兄
弟俱至孝。父亡，治丧墓次，甘露白雉降集焉。

《王慧龙传》：慧龙字宝兴，宝兴子琼，琼子遵业，位著作
佐郎，撰起居注，与安丰王延明等参定服章。及肃宗
讲《孝经》，遵业预讲延明录义，并应诏作释奠侍宴诗。
时人语曰：“英英济济，王家兄弟。”遵业兄弟，并交游时
俊，乃为当时所美。

《李宝传》：“宝子承，字伯业，少有策略。承应传先封，以自
有爵，乃让弟茂。时论多之。”

承长子韶，字元伯，学涉有器量，与弟彦虔、蕤俱为高
祖赐名焉。

韶子瑾，瑾长子产之字孙侨，容貌短陋，而抚训诸弟，
爱友笃至。

《陆俟传》：“俟子丽二妻，长曰杜氏，次曰张氏。长子定国，
杜氏所生；次叡，张氏所生。定国以承父爵，频辞不许。
又求以父爵让弟叡，乃听之。”

俟子馛，馛子琇。琇弟凯，字君智。咸阳王禧谋逆，凯兄
琇陷罪，凯亦被收，遇赦乃免。凯痛兄之死，哭无时节，
目几失明，诉冤不已，备尽人事。至正始初，世宗复琇
官爵，凯大喜，置酒集诸亲曰：“吾所以数年之中，抱病
忍死者，顾门户计耳。逝者不追，今愿毕矣。”遂以其年
卒。

长子𬀩，字道晖。与弟恭之并有时誉。洛阳令贾祯见
其兄弟，叹曰：“仆以年老，更睹双璧。”又尝兄弟共候黄
门郎孙惠蔚，惠蔚谓诸宾曰：“不意二陆复在座隅。吾
德谢张公，无以延誉。”𬀩与恭之晚不睦，为时所鄙。
《崔光传》：光子励，字彦德。器学才行，与从兄鸿俱知名
于世。

《六修传》：“穆帝长子六修，少而凶悖，少子比延有宠，欲
以为后。六修出居新平城，而黜其母。六修有骅骝骏
马，日行五百里，穆帝欲取以给比延。后六修来朝，穆
帝又命拜比延，六修不从，穆帝乃坐比延于己所乘
步辇，使人导从出游。六修望见，以为穆帝，谒伏路左，
及至，乃是比延，惭怒而去，召之不还。穆帝怒，率众伐”
之，帝军不利。六修杀比延。帝改服微行民间，有贱妇
人识帝，遂暴崩。普根闻难，率众来赴，攻六修，灭之。
《高凉王孤传》：孤，平文皇帝之第四子也。多才艺，有志
略。烈帝之前元年，国有内难，昭成如襄国。后烈帝临
崩，顾命迎昭成立之，社稷可安。及崩，群臣咸以新有
大故，内外未安，昭成在南，来未可果，比“至之间，恐生
变诈，宜立长君，以镇众望。次弟屈，刚猛多变，不如孤
之宽和柔顺。”于是大人梁盖等杀屈，共推孤。孤曰：“吾
兄居长，自应继位，我安可越次而处大业！”乃自诣邺
奉迎，请身留为质。石虎义而从之。昭成即位，乃分国
半部以与之，薨。

《子华传》：子华字伏荣，孝静初，除南兖州刺史。弟子思
通使关西，朝廷使右卫将军郭琼收之。子华谓子思
曰：“由汝麤疏，令我如此。”以头叩床，涕泣不自胜。子思
以手捋须，顾谓子华曰：“君恶体气。”寻与子思俱死于
门下外省。

《娄提传》：“时有敕勒部人蛭拔寅兄地于，坐盗食官马，
依制命死。拔寅自诬己杀兄，又云实非弟杀，兄弟争
死，辞不能定，高祖诏原之。”

《张恂传》：恂子代，代子长年为汝南太守。有郡民刘崇
之兄弟分析，家贫，惟有一牛，争之不决，讼于郡庭。长
年见之，凄然曰：“汝曹当以一牛故致此竞，脱有二牛，
各应得一，岂有讼理？”即以家牛一头赐之。于是郡境
之中，各相诫约，咸敦敬让。

《任城王云传》：云长子澄。澄弟瞻，字道周，迁兖州刺史。
颇爱书史，而贪暴好杀。澄深耻忿之，绝其往来。
《刘库仁传》：库仁族人奴真领部来附。奴真兄犍先居
贺兰部，至是奴真请召犍而让部焉，太祖义而许之。
犍既领部，自以久托贺讷，德之，乃使弟去斤遗之金
马。讷弟染干因谓之曰：“我待汝兄弟厚，汝今领部，宜
来从我。”去斤请之奴真，奴真曰：“父为国家附臣，世效
忠贞，我志全名节，是故推让。今汝等无状，乃欲叛主
怀贰。”于是杀犍及去斤。染干闻其杀兄，率骑讨之。奴
真惧，徙部来奔。

《宋世景传》：“世景，广平人。与弟道玙下帷诵读，博览群
言，尤精经义。族兄弁甚重之，行荥阳太守，坐弟道玙
事除名。世景友于之性，过绝于人，及道玙死，哭之哀
切，酸感行路，形容憔悴，见者莫不叹愍。”

《高遵传》：“遵字世礼，渤海蓨人。父济，沧水太守。遵贱出，
兄矫等常欺侮之。及父亡，不令在丧位。遵遂驰赴平
城，归从祖兄中书令允。允乃为遵父举哀，以遵为丧
主，京邑无不吊集，朝贵咸识之。徐归奔赴，免丧，允为
营宦路，得补乐浪王侍郎。遵感成益之恩，事允如诸
父。”

遵弟次文，虽无位宦，而资产巨万，遵每责其财。又结
憾于遵，吉凶不相往反，时论责之《刘休宾传》：休宾少好学，有文才。兄弟六人，乘民、延和
等皆有时誉。

《卢度世传》：度世与从兄遐，俱以学行为时流所重。
《羊深传》：深为二兖行台。初，尔朱荣杀害朝士，深第七
弟侃为太山太守，性麤武，遂率乡人，外托萧衍。深在
彭城，忽得侃书，招深同逆，深慨然流涕，斩侃使人，并
书表闻。庄帝乃下诏曰：“羊侃作逆，雾起瑕丘，拥集不
逞，扇扰疆埸，倾宗之祸，侃乃自贻，累世之节，一朝毁
污。”羊深血诚奉国，秉操罔贰。闻“弟猖勃，自劾请罪，此
之丹款，实戢于怀。且叔向复位，《春秋》称美，深之慷慨，
气同古人，忠烈远彰，赤心已著。可令还朝，面受委敕。”
乃归京师。

《萧宝夤传》：“宝夤子并凡劣，次子权与少子凯射戏，凯
矢激中之而死。”

《吐谷浑传》：树洛干立，自号车骑将军。树洛干死，弟阿
豺立。阿豺暴病，临死召诸子弟告之曰：先公车骑舍
其子虔，以大业属吾，吾岂敢忘先公之举而私于纬
代，其以慕璝继事。阿豺有子二十人，纬代长子也。阿
豺又谓曰：“汝等各奉吾一只箭，折之地下。”俄而命母
弟慕利延曰：“汝取一只箭，折之！慕利延折之。”又曰：“汝
取十九只箭折之。”延不能折。阿豺曰：“汝曹知否？单者
易折，众则难摧。戮力同心，然后社稷可固。”言终而死。
《冯跋传》：跋疾，跋弟文通勒兵而入，跋惊怖而死，文通
袭位。

《崔挺传》：“挺与弟振推让田宅旧资，惟守墓田而已，家
徒壁立，兄弟怡然，手不释卷。”

挺子孝芬，兄弟孝义慈厚，弟孝演、孝政先亡。孝芬等
哭泣哀恸，绝内蔬食，容貌损瘠，见者伤之。孝𬀩等奉
孝芬尽恭顺之礼，坐食进退，孝芬不命，则不敢也。鸡
鸣而起，旦参颜色，一钱尺帛，不入私房，吉凶有须，聚
对分给。诸妇亦相亲爱，有无共之。

《苏淑传》：“淑字仲和，武邑人也。立性敦谨，颇涉经传。兄
寿兴坐事为阉官。寿兴后为河间太守，赐爵晋阳男。
及寿兴将卒，遂冒养淑为子。”

《甄琛传》：“琛领中尉，弟僧林为本州别驾，琛免归本郡，
与弟僧林誓以同居没齿。”

《张烈传》：“烈授瀛州刺史，更满还朝，因辞老还乡里，兄
弟同居，怡怡然为亲类所慕。”

《冯熙传》：“熙字晋昌，文明太后之兄也。生二子诞、修。诞
字思政，修字宝业，皆资质妍丽。年才十馀岁，文明太
后俱引入禁中，申以教诫，然终不能习读经史，故兄
弟并无学术，徒整饬容仪，宽雅恭谨而已。诞与修虽
并长宫禁，而性趣乖别。诞性淳笃，修乃浮竞，诞亦未
能诲督其过，然时言于太后，高祖严责之，至于楚棰。”
由是阴怀毒恨，遂结左右。有憾于诞者，求药欲因食
害诞。事觉，高祖自诘之，具得情状。诞引过谢，乞全修
命。高祖以诞父老，又重其意，不致于法，挞之百馀，黜
为平城百姓。

《邢晏传》：“邢晏笃于义让，初为南兖州刺史，例得一子
解褐，乃启其孤弟子子慎为奉朝请。子慎年甫十二，
而其子已弱冠矣。后为沧州，复启孤兄子昕为府主
簿，而其子并未从官。世人以此多之。”

《房亮传》：“亮迁东荆州刺史，时边州刺史例得一子出
身，亮不言其子，而启弟子超为奉朝请。议者称之。”
《高谦之传》：“谦之弟恭之，字道穆，幼孤，事兄如父母。道
穆弟谨之，谨之弟慎之，好学，有诸兄风。”

《孙绍传》：“绍兄世元早卒。世元善弹筝，绍后闻筝声，便
涕泗呜咽，舍之而去，世以此尚之。”

《姚苌传》：“兴字子略，苌长子也。兴中子广平公弼有宠，
委之朝政。兴疾笃，长子泓侍疾于中，弼集党数千人，
候兴死，欲杀泓自立。兴诸子侄外镇者闻之，皆起兵
讨弼。兴疾瘳，不忍诛弼，免官而已。神瑞二年，兴复以
弼为中军大将军，配兵三万，屯于渭北。兴又疾甚，弼
遣其党姚武伯等率众攻端门。泓时侍疾，遣兵拒之”，
兴力疾临前殿杀弼，弼党乃散。泰昌元年，兴死，泓僭
立。

《韩延之传》：“延之字显宗，前妻罗氏，生子措，措随父入
国，又以淮南王女妻延之，生道仁，措推道仁为嫡，袭
父爵，位至殿中尚书，进爵西平公。